แบงก์โน้ตส์
ผลการประชุมของคณะกรรมการป้องกันและปราบปรามการทุจริตแห่งชาติ (ป.ป.ช.) ที่จะฟันว่าใครผิด
30 ส.ค. 2555

ควันออกหู
กระจองงองเจ้าข้าเอ๋ย
ผลการประชุมของคณะกรรมการป้องกันและปราบปรามการทุจริตแห่งชาติ (ป.ป.ช.) ที่จะฟันว่าใครผิด กรณีสั่งซื้อเครื่องตรวจวัตถุระเบิดในสนามบิน ซีทีเอ็กซ์ 9000 ที่ทั้งซื้อแพงและใช้การไม่สมูทนั้น อดีตนายกฯ ทักษิณ ชินวัตร และ สุริยะ จึงรุ่งเรืองกิจ อดีต รมว.คมนาคม ไม่มีความผิดไร้มลทินในเรื่องนี้




 
แต่ช้าก่อน ป.ป.ช.หันไปเอาผิดกับคณะกรรมการ บริษัท ท่าอากาศยานสากลกรุงเทพแห่งใหม่ (บทม.) ทำผิด กรณีเจ้าหน้าที่รัฐเรียกรับผลประโยชน์ โดยระบุว่าบอร์ด บทม. 6 คน เดินทางไปดูงานที่ ซานฟรานซิสโก โดยมีบริษัทตัวแทนของซีทีเอ็กซ์ ออกค่าใช้จ่ายให้ทั้งหมด
เรื่องนี้ทำให้ “ศุภเดช พูนพิพัฒน์” กรรมการผู้จัดการใหญ่ บริษัท ทุนธนชาต ควันออกหู เพราะเป็นกรรมการ บทม.จริง แต่ไม่ได้เหยียบย่างออกไปอเมริกา และร่วมประชุมตัดสินใจซื้อเครื่องซีทีเอ็กซ์ซะหน่อย 
ถูกกล่าวหาอย่างนี้ คุณพี่ศุภเดชส่งทนายไปยื่นหนังสือถึง ป.ป.ช. เรียกร้องให้ตรวจสอบข้อเท็จจริงก่อนแถลงข่าว จนทำให้ผู้ที่ไม่เกี่ยวข้องเสื่อมเสียชื่อเสียง ไม่เข้าใจว่ามีชื่อเข้าไปเกี่ยวข้องได้ยังไง ถ้าให้ข่าวมั่วๆ ยังงี้ คุณพี่เค้าบอกว่า มีสิทธิตามกฎหมายที่จะต่อสู้เพื่อรักษาชื่อเสียงและวงศ์ตระกูลนะจะบอกให้